7 साल से दिव्यांगता प्रमाण-पत्र पाने भटक रहा, फिर से आवेदन
भास्कर संवाददाता | बैकुंठपुर
सात सालों से दिव्यांगता प्रमाण-पत्र पाने दिव्यांग रूप साय अपने भाई के साथ तहसील मुख्यालय जनकपुर व जिला मुख्यालय बैकुंठपुर के चक्कर काट रहा है। आज तक उसे दिव्यांगता प्रमाण-पत्र नहीं मिल सका है।
जनकपुर ब्लॉक के ग्राम पंचायत पतवाही के ग्राम जडौल निवासी दिव्यांग रूप साय पिता नवरंग के भाई ने बताया है कि मंगलवार की शाम उसने कलेक्टर कार्यालय पहुंचकर अपने दिव्यांग भाई के लिए दिव्यांगता प्रमाण-पत्र के लिए आवेदन किया। जहां पर उसे जिला मेडिकल बोर्ड में प्रस्तुत होने कहा गया। दिव्यांग रूपसाय के भाई ने बताया कि सात साल पहले भी उसने जनकपुर में जिला स्तरीय समाधान शिविर में आवेदन दिया था और उसे यह बताया गया था कि इस संबंध में वह एक हफ्ते के अंदर जनकपुर सीएचसी में संपर्क करें। जहां बीएमओ उसे दिव्यांगता प्रमाण-पत्र बनाने औपचारिकता पूरी करा जिला अस्पताल प्रेषित करेगा। पर अब तक सर्टिफिकेट नहीं मिला।
जिला मेडिकल बोर्ड ही जारी करता है प्रमाण पत्र
कोरिया जिले के सभी पांचों ब्लॉकों के दिव्यंागों के लिए दिव्यांगता प्रमाण-पत्र जिला मेडिकल बोर्ड द्वारा जारी किया जाता है। हफ्ते में हर बुधवार को जिला मेडिकल बोर्ड की बैठक होती है, जिसमें शामिल विभिन्न विशेषज्ञ चिकित्सकों द्वारा आवेदक दिव्यांग की मेडिकल जांच की जाती है। इसके बाद प्रमाण-पत्र जारी किया जाता है। इस संबंध में एक मार्च को भी बैठक हुई, जिसमें दिव्यांगों की जांच की गई है। -आरके. गौतम प्रभारी, जिला मेडिकल बोर्ड कोरिया
hin_Deva bho_Deva awa_Deva hin_Deva hin_Deva hin_Deva